Jukka Jalonen

Jukka Pertti Juhani Jalonen (s. 2. marraskuuta 1962 Riihimäki) on suomalainen jääkiekkovalmentaja, joka toimii Suomen jääkiekkomaajoukkueen päävalmentajana. Kolmella miesten maailmanmestaruudella ja yhdellä olympiavoitolla hän on Suomen maajoukkueen kaikkien aikojen menestyksekkäin päävalmentaja.

Jalosen läpimurto päävalmentajana tapahtui Hämeenlinnan Pallokerhossa (HPK), joka saavutti Jalosen johdollaan SM-Liigassa neljä kolmossijaa ja yhden mestaruuden vuosina 2001–2007. Valmentajana hänen tavaramerkikseen on erityisesti muodostunut kyky löytää varsin nimettömistäkin pelaajista näiden piilevät kyvyt. Niinpä monet pelaajat, joiden rooli muissa SM-liigaseuroissa oli ollut vaatimaton, ylsivät HPK:ssa Jalosen kausilla parhaimpiin suorituksiinsa. 

Maajoukkueen päävalmentajana Jalonen toimi ensimmäisen kerran vuosina 2008–2013, jolloin Suomi voitti jääkiekon maailmanmestaruuskisoista kultaa (vuonna 2011) ja pronssia Vancouverin talviolympialaisissa vuonna 2010. Ennen päävalmentajapestiä Jalonen oli apuvalmentajana luotsaamassa Suomelle  pronssia vuoden 2008 Kanadan MM-kilpailuissa.

Jalonen on ensimmäinen suomalainen päävalmentaja, joka on johtanut maajoukkueen maailmanmestaruuteen. Jalonen on myös toinen niistä kahdesta valmentajasta maailmassa, jotka ovat johtaneet maansa edustusjoukkueen maailmanmestaruuteen sekä nuorten että aikuisten sarjoissa. Ensimmäinen oli kanadalainen Mike Babcock.

Vuosina 2016–2018 Jalonen valmensi KHL-seura Jokereita. Vuonna 2018 Jalonen palasi maajoukkueen valmentajaksi Lauri Marjamäen siirryttyä toiseen suuntaan Jokereihin. Jalonen valmensi maajoukkueen mestaruuteen toistamiseen vuoden 2019 maailmanmestaruuskisoissa. Vuoden 2021 MM-kilpailuissa maajoukkue saavutti Jalosen johdolla hopeaa. 

Vuoden 2022 talviolympialaisissa maajoukkue voitti Jalosen johdolla olympiakultaa.

Vuonna 2022 maailmanmestaruuskisoissa Suomi voitti Jalosen johdolla maailmanmestaruuden.

Koulutus 
Jalonen valmistui vuonna 1988 liikuntatieteiden maisteriksi Jyväskylän yliopiston liikuntakasvatuksen laitokselta liikuntapedagogiikan pro gradu -työllä Jääkiekkoilijoiden ravitsemuskäyttäytyminen ja mielipiteet valmentajien ravitsemusneuvonnasta. Myöhemmän valmentajakoulutuksensa Jalonen on saanut erilaisilla valmentajakursseilla. Hän on esimerkiksi suorittanut yhteensä 45 opintopisteen laajuiset Suomen Jääkiekkoliiton ylimmän lajitutkinnon eli Jääkiekon huippuvalmentajatutkinnon (HVT) ja Opetushallituksen hyväksymän Valmentajan ammattitutkinnon (VAT).

Maisteriksi valmistumisensa jälkeen Jalonen toimi vuosina 1989–1993 Ilveksen valmennuspäällikkönä.

Tie valmentajaksi 
Seuratasolla Jalonen on ehtinyt valmentaa lukuisissa joukkueissa ja sarjoissa niin SM-liigassa, Mestiksessä kuin Englannin ja Italian pääsarjoissakin. Huippuvalmentajaksi Jalonen nousi vuosina 2001–2007, kun hän toimi kuuden peräkkäisen kauden ajan SM-liigassa pelaavan Hämeenlinnan Pallokerhon (HPK) päävalmentajana. Jalosen aikana HPK selviytyi kaikkina kausina välieriin ja päätyi viidesti mitaleille. Kaudella 2005–2006 Jalonen teki HPK:n liigahistoriaa joukkueen voittaessa hänen valmennuksessaan seuran ensimmäisen Suomen mestaruuden. Tuolla kaudella HPK, joka oli pudonnut neljänä kautena peräkkäin välierissä, onnistui ensin voittamaan välierissä Helsingin IFK:n. Loppuottelusarjassaa vastaan asettui Porin Ässät, joka oli pudottanut sensaatiomaisesti Oulun Kärpät omissa semifinaaleissaan. HPK voitti porilaiset otteluvoitoin 3–1.

Maajoukkueura 
Jukka Jalonen palkattiin Suomen jääkiekkoliiton palvelukseen vuonna 2007. Hän aloitti A-maajoukkueen kakkosvalmentajana, ja päävalmentajana työskenteli kanadalainen Doug Shedden. Maajoukkue voitti pronssia vuoden 2008 maailmanmestaruuskisoissa. Sheddenin sopimus päättyi kyseisiin kisoihin, ja valmennusvastuu siirtyi ennalta sovitusti Jaloselle. Hänen ensimmäinen arvoturnauksensa päävalmentajana oli vuoden 2009 maailmanmestaruuskisat Sveitsissä. Tässä turnauksessa Leijonien tie päättyi puolivälieriin.

Jalosen päävalmentajauran ensimmäinen mitali tuli Vancouverin vuoden 2010 olympiakisoista, kun hän johdatti joukkueensa pronssille. Vuoden 2010 maailmanmestaruuskilpailuissa Suomi hävisi puolivälierässä rangaistuslaukauskilpailun jälkeen 2–1 Tšekille, joka voitti lopulta maailmanmestaruuden. Slovakian maailmanmestaruuskisoissa 2011 Jukka Jalonen johdatti Suomen kultaan asti. 

Jalosen sopimus maajoukkueen päävalmentajana päättyi vuoden 2013 maailmanmestaruuskisojen jälkeen.

Tammikuussa 2015 Jalonen nimettiin Suomen alle 20-vuotiaiden maajoukkueen päävalmentajaksi Hannu Jortikan tilalle. Vuonna 2016 Jalonen johdatti nuoret leijonat loppuotteluun ja sitä kautta maailmanmestaruuteen jatkoaikavoitolla Venäjästä. 

Vuonna 2016 hänestä tuli KHL-seura Jokerien päävalmentaja. Vuonna 2017 hänet valittiin uudelleen Leijonien päävalmentajaksi korvaamaan Lauri Marjamäki kevään 2018 maailmanmestaruuskisojen jälkeen. Sopimus kattaa kaudet 2018–2019 ja 2019–2020.

Jalonen valmensi Suomen maajoukkueen maailmanmestariksi toistamiseen vuoden 2019 maailmanmestaruuskisoissa Slovakiassa.

Kesäkuussa 2021 Jalonen jatkoi sopimustaan Suomen maajoukkueen päävalmentajana 1+1 vuotisella sopimuksella, joka jatkuu MM-kisoihin 2023 saakka ja sisältää option vuoden 2024 kisoista. Syyskesällä 2022 Jalonen teki maajoukkueen kanssa jatkosopimuksen, joka kattoi vuoden 2023 kotikisat Tampereella ja vuoden 2024 Tšekin maailmanmestaruuskisat. Jalosella on myös mahdollisuus olla päävalmentajana jääkiekon World Cupissa, jota kaavaillaan talvelle 2024. Sopimukseen sisältyy aiemman sopimuksen tavoin NHL-pykälä, joka mahdollistaa Jalosen siirtymisen NHL-valmentajaksi kesken sopimuskauden.

Muuta

Pelaajaura 
Jalonen pelasi omalla aktiiviurallaan JyP HT:ssä kaksi liigaottelua kaudella 1985–1986.

Yksityiselämä 
Jalonen asuu Riihimäellä. Hän on naimisissa Sari Jalosen kanssa ja heillä on kaksi poikaa, Jesper (s. 1994) ja Jimi (s. 1996), jotka ovat myös jääkiekossa mukana. Jesper on toimi Suomi-sarjan HC Giantsin päävalmentajana vuodesta 2018 vuoteen 2020 jonka jälkeen hän toimi JHT:n päävalmentajana 2020 vuoteen 2022 ja Jimi pelasi kaudella 2021-22 ensiksi Liigaa Saipassa, Mestistä KOO-VEE:ssä ja lopulta loppukauden Västeråsissa Allsvenskanissa.

Jalonen on sukua Liettuan suuriruhtinaskuntaa vuosina 1316–1341 hallinneelle ja Liettuan pääkaupungin Vilnan perustaneelle Gediminasille parinkymmenen sukupolven takaa alenevassa polvessa, ja Jalosen suvussa on paljon muitakin aatelisia. Jukka Jalonen on näyttelijä Janne Katajan pikkuserkku.

Pelaajaura 
 1983-1985 JYP (I-divisioona)
 1985–1986 JYP (SM-liiga)
 1988–1989 Hyvinkään Ahmat (II-divisioona)

Valmentajaura 
 Tampereen Ilves 1992–1995
 Rauman Lukko 1996–1997
 Vaasan Sport 1997–1998
 Alleghe 1998–1999
 Newcastle Jesters 1999–2001
 HPK 2001–2007
 Suomen jääkiekkomaajoukkue (2007–2008 apuvalmentaja, 2008–2013 päävalmentaja)
 Pietarin SKA (2012–2014)
 Suomen alle 20-vuotiaiden maajoukkue (2015–2016)
 Helsingin Jokerit (2016–2018) 
 Suomen jääkiekkomaajoukkue (2018–)

Saavutukset valmentajana 
 Olympiakulta, Peking 2022
 3 MM-kultaa, Bratislava 2011, Bratislava 2019 ja Tampere 2022
 MM-hopea, Riika 2021
 MM-pronssi, Halifax 2008 (2. valmentajana)
 Olympiapronssi, Vancouver 2010
 U20 MM-kulta, Helsinki 2016
 Suomen mestaruus, 2006 (HPK)
 4 SM-pronssia, 2002, 2003, 2005, 2007 (HPK)
 Jääkiekon European Champions Cup, hopeaa, 2007 (HPK)
 Kalen Kannu, 2011, 2019

Tunnustukset
 Kalevi Numminen -palkinto, Paras valmentaja 2006 (HPK)
 Vuoden 2011 valmentaja (Urheilutoimittajain Liiton valinta)
 Vuoden 2016 valmentaja (Urheilutoimittajain Liiton valinta)
 Nimikkopuisto Riihimäellä 2020
 Suomen Valkoisen Ruusun ritarikunnan komentajamerkki, 2022

Lähteet

Aiheesta muualla 
 Yle Elävä arkisto: Leijonakuningas Jukka Jalonen

Suomalaiset jääkiekkovalmentajat
Kalevi Numminen -palkinnon voittajat
Vuonna 1962 syntyneet
Elävät henkilöt
Seulonnan keskeiset artikkelit